als_Latn dik_Latn sag_Latn
Ministria e Zhvillimit Ekonomik, Tregtisë dhe Sipërmarrjes, me mbështetjen e Dhomës së Tregtisë së Tiranës, Shoqatës Shqiptare të Teknologjisë dhe Informacionit (AITA) dhe nën kujdesin e veçantë të Kryeministrit, z. Edi Rama, organizoi dje në mbrëmje aktivitetin festiv "Sipërmarrësi i Vitit" ku u nderuan me çmime kompanitë më të mira në fusha të ndryshme. Në këtë aktivitet kompania ikub.al u vlerësua me Çmimin e Inovacionit për sjelljen e risisë së zhvillimit të portaleve të informacionit online në Shqipëri dhe zhvillimin e produktit e-commerce eBuy.al. Çmimi ju dorëzua përfaqësuesve të kompanisë nga Ministri i Zhvillimit Ekonomik, Tregtisë dhe Sipërmarrjes, z. Arben Ahmetaj.
Në fjalën përshëndetëse, z. Rama ofroi mbështetje, ndërsa theksoi rëndësinë e vlerësimit të çdo sipërmarrësi. “Nxitja e duhur në rrugën e sipërmarrjes, bëhet më e lehtë në rast se shoqëria i sheh, i njeh dhe i admiron njerëzit e suksesit përmes sipërmarrjes.”
“Ne kemi shumë nga këto festivalet, por s’kemi asgjë që vlerëson sipërmarrësit dhe sipërmarrjen, dhe besoj si një hap i parë dhe një fillim modest, kjo mbrëmje i ka plotësuar dëshirat tona. Me siguri vitin e ardhshëm i kemi mundësitë që bashkë me ju ta organizojmë më mirë, ta kthejmë në traditë. Kur rezistoi Festivali i Këngës, unë besoj se kjo mund të rezistojë edhe në shumë qeveri”- tha Rama, ndërsa ndau çmimin për punëdhënësin më të mirë.
als_Latn als_Latn als_Latn